**Peter Víťazoslav Rovnianek** (pseudonym **Rovinov**; \* 21. jún 1867, Dolný Hričov – † 16. november 1933, Hornitos, Kalifornia, USA) bol popredný predstaviteľ slovenského krajanského života v Spojených štátoch, najskôr novinár, úspešný podnikateľ, bankár, kultúrny dejateľ, neskôr „skrachovanec" a zlatokop.

Životopis
---------

Pomník P. V. Rovnianka na Českom národnom cintoríne v Chicagu
Patrí medzi rodákov zo Slovenska, ktorí sa usadili v Amerike a orientovali sa na finančníctvo a bankovníctvo. V roku 1887 sa definitívne rozhodol odísť do Ameriky. V roku 1889 sa usadil v Pittsburghu ako redaktor a neskôr aj spoluvlastník periodika *Amerikánsko-slovenské noviny*. O rok neskôr bol iniciátorom založenia Národného slovenského spolku, ktorému zároveň dlhé roky predsedal. Bol prvým Slovákom v Amerike, ktorý bol úradne uznaný ako verejný notár. V roku 1893 založil spoločnosť Rovnianek a Comp. (Bankový, zmenkový a šífkartový obchod). Slovenskí vysťahovalci si tu zároveň ukladali aj svoje dolárové úspory. Rovnianek ako prvý Slovák zastával funkciu člena direktoriátu Republic National Bank v Pittsburghu, čo mu zároveň umožnilo stať sa členom spolku Bankers and Bank Clerks. Rovnianek vďaka svojej dôverčivosti uskutočňoval nepremyslené transakcie, ktorých návratnosť nebola zaručená a kvôli ktorým došlo k postupnému krachu banky.

Pád Rovniankovej banky postihol predovšetkým ťažko našetrené úspory slovenských prisťahovalcov. Na dlhé roky poznačil aj Tatra banku, ktorá s Rovniankovou firmou úzko spolupracovala a poskytovala jej rozsiahle úvery. Po tomto životnom údere sa utiahol do dobrovoľného vyhnanstva a v roku 1911 sa zaradil medzi hľadačov drahých kovov, aby nahradil straty poškodeným. Spolu s manželkou Almou sa usadil v Death Valley v Sierra Nevade, kde sa neúspešne pokúšal nájsť zlato. Po výbuchu v bani a následnom zranení odišiel do mesta Santa Cruz v Kalifornii, kde v roku 1924 dopísal a s pomocou priateľov vydal svoju autobiografiu s názvom *Zápisky zaživa pochovaného*. Zomrel v kalifornskom meste Hornitos po príchode z práce na zastavenie srdca. Pochovaný je na Českom národnom cintoríne (*Bohemian National Cemetery*) v Chicagu, kde má postavený pomník z kameňa dovezeného z rodného Dolného Hričova. Na Slovensku je po ňom pomenovaná Rovniankova ulica v Bratislave, Žiline a Martine.

Dielo
-----

Literatúra faktu:

* *Zápisky za živa pochovaného* (1924)

Publicistika:

* *Kto sú Slováci?* (1893)
* *Politický katechizmus* (1897)

Editorská činnosť:

* *Dobrý praktický tlumač* (1904, Mamatejov slovník)

### Dielo v elektronickej podobe

* MAMATEY, A. P. ROVNIANEK, P. V. *Census a Slaviani*. Pittsburgh: [s. n.], 1910. 1. zv. – dostupné v Digitálnej knižnici UKB
* MAMATEY, A. P. ROVNIANEK, P. V. *Valná schôdza Slavianov : zastúpení: Slováci, Rusíni, Hrvati a Srbi*. [Pittsburgh]: [s. n.], 1910. 1. zv. – dostupné v Digitálnej knižnici UKB
* *Who are the Slavonians?* Pittsburg: Amerikánsko-slovenské noviny, [1982]. 27 s. – dostupné v Digitálnej knižnici UKB

Referencie
----------

1. ↑  ROVNIANEK, Peter Víťazoslav (pseud. Rovinov) : spisovateľ, novinár, vydavateľ, podnikateľ, organizátor krajanského hnutia v USA. In:  *Slovenský biografický slovník*. Zväzok V. R – Š. Martin : Matica slovenská, 1992. 560 s. Dostupné online. ISBN 80-7090-216-7. S. 126.
2. 1 2   *Peter Víťazoslav Rovnianek* [online]. Bratislava: Národná banka Slovenska, [cit. 2023-10-04]. Dostupné online.
3. ↑  HARUŠŤÁK, Igor. Slovenský bankár v Amerike skrachoval a do smrti sa kajal. *SME* (Bratislava: Petit Press), 2016-08-12. Dostupné online [cit. 2023-10-04]. ISSN 1335-4418.
4. ↑   *Dolný Hričov - Kultúrne dedičstvo* [online]. e-obce.sk, [cit. 2023-10-04]. Dostupné online.
5. ↑   *Peter Víťazoslav Rovnianek* [online]. Bratislava: Slovenské literárne centrum, 2019-03-11, [cit. 2023-10-04]. Dostupné online.
6. ↑  Peter Víťazoslav Rovnianek. In:  Zlatý fond denníka SME. *SME* (Bratislava: Petit Press). Dostupné online [cit. 2023-10-04]. ISSN 1335-4418.

Literatúra
----------

* SORENSEN, Benjamin. Peter Rovnianek: Financier, Nationalist… Grifter?. *International Social Science Review*, 30. septembra 2023, roč. 99, čís. 3. Dostupné online. (po anglicky)[nefunkčný odkaz]

Iné projekty
------------

Commons
* Spolupracuj na Commons Commons ponúka multimediálne súbory na tému **Peter Víťazoslav Rovnianek**

Externé odkazy
--------------

* Záznam o narodení a krste v matrike – Dolný Hričov
* Živý diamant z Dolného Hričova – článok v denníku Pravda (2017)

Autoritné údaje: * GND: 131954849
* NK ČR: js2005269458
* SNK: 164912
* VIAF: 15917460